b'\n_START_ARTICLE_\nPerzepolis\n_START_SECTION_\nEtimologija\n_START_PARAGRAPH_\nStarim Perzijcem je bilo mesto poznano kot P\xc4\x81rsa, kar pomeni\xc2\xa0\xc2\xbbmesto Perzijcev\xc2\xab. Naziv Perzepolis je gr\xc5\xa1ka razli\xc4\x8dica (\xce\xa0\xce\xad\xcf\x81\xcf\x83\xce\xb7\xcf\x82 \xcf\x80\xcf\x8c\xce\xbb\xce\xb9\xcf\x82) staroperzijskega imena in pomeni P\xc3\xa9rs\xc4\x93s p\xc3\xb3lis ali\xc2\xa0\xc2\xbbPerzijsko mesto\xc2\xab. Ru\xc5\xa1evine so poznali Sasanidi pod imenom st stwny (sto stebrov), od 13. stoletja dalje kot \xda\x86\xd9\x87\xd9\x84 \xd9\x85\xd9\x86\xd8\xa7\xd8\xb1 Chehel minar (\xc5\xa1tirideset stebrov). V modernem perzijskem jeziku je poznan kot Parseh ali \xd8\xaa\xd8\xae\xd8\xaa \xd8\xac\xd9\x85\xd8\xb4\xdb\x8c\xd8\xaf, Takht-e Jamshid (D\xc5\xbeam\xc5\xa1idov prestol), kar ka\xc5\xbee na mitolo\xc5\xa1kega junaka D\xc5\xbeam\xc5\xa1ida.\n_START_SECTION_\nZgodovina\n_START_PARAGRAPH_\nPrvo glavno mesto Perzijskega cesarstva iz dinastije Ahemenidov je bilo Pasargad. Okoli leta 512. pr. n. \xc5\xa1t. je kralj Darej Veliki za\xc4\x8del z izgradnjo velikega kompleksa pala\xc4\x8d Perzepolis, ki sta ga kasneje dograjevala njegov sin Kserkses I. in vnuk Artakserkses I., administrativna sredi\xc5\xa1\xc4\x8da Perzijskega cesarstva pa so bila v tistem \xc4\x8dasu Suza, Babilon in Ekbatana. Perzepolis je imel ceremonialno vlogo glavnega mesta, v katerem se je slavilo perzijsko novo leto. Glede na to, da je bil zgrajen v gorskem okolju, Perzepolis ni bil preve\xc4\x8d ugoden za stalno prebivanje, zato so ga uporabljali v glavnem spomladi. Leta 330. pr. n. \xc5\xa1t., v \xc4\x8dasu azijskih osvajanj, je Aleksander Makedonski osvojil in uni\xc4\x8deval mesto, zaradi \xc4\x8desar je v Kserksovi pala\xc4\x8di izbruhnil po\xc5\xbear, ki je uni\xc4\x8dil ve\xc4\x8dino kompleksa. Zgodovinarji to dejanje opisujejo kot ma\xc5\xa1\xc4\x8devanje Grkov v makedonski vojski za perzijsko ru\xc5\xa1enje Aten v \xc4\x8dasu gr\xc5\xa1ko-perzijskih vojn. Od leta 316. pr. n. \xc5\xa1t. je imel Perzepolis \xc5\xa1e naprej vlogo glavnega mesta v okviru novih helenisti\xc4\x8dnih kraljestev, nastalih po Aleksandrovi smrti. Od dobe dinastije Selevkidov je pomen mesta upadal, saj je v 3. stoletju bli\xc5\xbenje mesto Istahr postalo sredi\xc5\xa1\xc4\x8de Sasanidskega cesarstva.\n_START_SECTION_\nUni\xc4\x8denje\n_START_PARAGRAPH_\nGeografsko za\xc5\xa1\xc4\x8diten v sredi\xc5\xa1\xc4\x8du Perzijskega cesarstva kompleks Perzepolisa ni imel dobre obrambe. Vzno\xc5\xbeje gore Kuh-e Ramat predstavlja slabo to\xc4\x8dko, ker je na vzhodu blag padec, ki ni primeren za obrambo, zato je bil ta del za\xc5\xa1\xc4\x8diten z zidovi in stolpi. Uni\xc4\x8denje Perzepolisa v letu 330. pr. n. \xc5\xa1t. ve\xc4\x8dinoma pripisujejo Aleksandru Velikemu, kar v svojih delih navajajo anti\xc4\x8dni zgodovinarji Plutarh, Diodor iz Sicilije in Kvint Kurcij Ruf. Nekatere arheolo\xc5\xa1ke najdbe so podkrepile njihove navedbe, nekateri novej\xc5\xa1i zgodovinarji pa temu oporekajo._NEWLINE_Razlogi za uni\xc4\x8denje Perzepolisa so \xc5\xa1e naprej predmet zgodovinskih razprav. Anti\xc4\x8dni zgodovinarji trdijo, da je Aleksander za\xc5\xbegal Perzepolis, ko je bil pijan, k temu pa naj bi ga nagovorila gr\xc5\xa1ka hetera (prostitutka). Baklo je vrgel v Kserksovo pala\xc4\x8do (Hadish) in s tem ma\xc5\xa1\xc4\x8devanjem za Kserksov po\xc5\xbeig Aten med gr\xc5\xa1ko-perzijskimi vojnami zadovoljil gr\xc5\xa1ke zaveznike. To zgodbo naj bi dokazovale tudi arheolo\xc5\xa1ke najdbe v Kserksovi pala\xc4\x8di in bli\xc5\xbenjem tripilonu, ki naj bi bile bolj po\xc5\xa1kodovane kot ostali kompleks._NEWLINE_Moderni zgodovinarji po\xc5\xbeig Perzepolisa pripisujejo Aleksandrovi \xc5\xbeelji, da bi na simboli\xc4\x8den na\xc4\x8din pokazal konec perzijske dominacije v regiji. Starodavni spisi iz helenisti\xc4\x8dne dobe navajajo, da se je Aleksander Veliki kasneje kesal in menil, da je bilo to slab politi\xc4\x8den primer.\n_START_SECTION_\nModerna doba\n_START_PARAGRAPH_\nLeta 1971 je pred kompleksom Perzepolisa potekala razko\xc5\xa1na parada v sklopu praznovanja 2500 letnice monarhije v Iranu, ki jo je priredil zadnji iranski \xc5\xa1ah Mohamed Reza Pahlavi. Na ceremoniji je sodelovalo ve\xc4\x8d kot 200 dr\xc5\xbeavnikov iz celega sveta, tudi jugoslovanski predsednik Josip Broz Tito s soprogo Jovanko. Proslava naj bi bila \xc5\xa1ahov poskus da opravi\xc4\x8di legitimnost svoje oblasti po tem, ko je leta 1953 pri\xc5\xa1el na oblast z dr\xc5\xbeavnim udarom. Stro\xc5\xa1ki proslave so se gibali med 22 in 200 milijoni ameri\xc5\xa1kih dolarjev in financirali na ra\xc4\x8dun drugih projektov socialnega zna\xc4\x8daja, zaradi \xc4\x8desar so izbruhnili neredi po celem Iranu in ki jih je \xc5\xa1ah brutalno zadu\xc5\xa1il. Nova arheolo\xc5\xa1ka raziskovanja so pokazala kako je ta ceremonija po\xc5\xa1kodovala ostanke kanalov in vrtov v okolici Perzepolisa._NEWLINE_Danes Perzepolis sodi v ob\xc4\x8dutljivi okoli\xc5\xa1, ki ga lahko ogrozi vsaka \xc4\x8dlove\xc5\xa1ka aktivnost. Lokacija ni direktno ogro\xc5\xbeena od izpu\xc5\xa1nih plinov, saj se vej\xc4\x8da urbana mesta, kot \xc5\xa0iraz, nahajajo na oddaljenosti 70\xc2\xa0km, obstoja pa nevarnost od uporabe kemikalij v poljedelstvu v dolini ob dnu kompleksa. Program za za\xc5\xa1\xc4\x8dito lokacije zaradi erozije je omejil \xc5\xa1tevilo obiskovalcev, nad ob\xc4\x8dutljivimi zgradbami, kot je vzhodno stebri\xc5\xa1\xc4\x8de Apadane so postavli nadstre\xc5\xa1ek zaradi za\xc5\xa1\xc4\x8dite od atmosferilij. Veliko skrb za usodo Perzepolisa so pokazali mnogi strokovnjaki zaradi gradnje jezu Sivand nedale\xc4\x8d od Pasargada, ki se nahaja 43\xc2\xa0km od Perzepolisa. \xc4\x8ceprav strokovnjaki trdijo, da nivo vode ne bo po\xc5\xa1kodoval arheolo\xc5\xa1kega najdi\xc5\xa1\xc4\x8da, so arheologi zaskrbljeni tudi zaradi pove\xc4\x8danja vla\xc5\xbenosti zaradi umetnega jezera. Ministri energetike trdijo da se temu lahko izognejo s kontroliranjem nivoja jezera. Izgradnja jezu se je za\xc4\x8dela 19. aprila 2007. Razen jezu strah povzro\xc4\x8da tudi gradnja \xc5\xbeelezni\xc5\xa1ke proge nekoliko kilometrov od Perzepolisa in Nak\xc5\xa1-e Rustama, za kar nekateri menijo, da bodo vibracije po\xc5\xa1kodovale nahajali\xc5\xa1\xc4\x8de. Zaradi bogatih arheolo\xc5\xa1kih nahajali\xc5\xa1\xc4\x8d in velikega razvoja prometne mre\xc5\xbee, neredko prihaja do konfliktov med iranskim ministrstvom kulturne dedi\xc5\xa1\xc4\x8dine in prometa._NEWLINE_Perzepolis je bil leta 1979 uvr\xc5\xa1\xc4\x8den na seznam Svetovne dedi\xc5\xa1\xc4\x8dine pri UNESCO-u po kriterijih 1., 3. in 4., zato na kompleksu niso dovoljene nikakr\xc5\xa1ne modifikacije.\n_START_SECTION_\nLokacija\n_START_PARAGRAPH_\nPerzepolis le\xc5\xbei v bli\xc5\xbeini majhne reke Pulwar, ki se izliva v reko Kuroush. Lokacija obsega 125.000 kvadratnih metrov terase, deloma umetno izdelane, deloma izrezane iz gore Kuh- e Rahmet (Gora usmiljenja) na katero se naslanja na vzhodni strani. Druge tri stranice so oblikovane iz zidov, ki se razlikujejo po vi\xc5\xa1ini glede na naklon tal. Od 5 do 13 metrov na zahodni strani, od tam se rahlo dvigajo. Da so ustvarili ravno teraso so morali depresije napolniti z zemljo in te\xc5\xbekimi skalami, ki so jih povezali s kovinskimi sponkami._NEWLINE_Okoli leta 519 pr. n. \xc5\xa1t. se je za\xc4\x8dela gradnja \xc5\xa1irokega stopni\xc5\xa1\xc4\x8da. Stopni\xc5\xa1\xc4\x8de je bilo na\xc4\x8drtovano kot glavni vhod na teraso, ki je 20 metrov nad tlemi. Dvojno stopni\xc5\xa1\xc4\x8de, znano kot Perzepolitansko stopni\xc5\xa1\xc4\x8de, je bilo zgrajeno simetri\xc4\x8dno glede na zahodni Veliki zid. Sestavlja ga 111 stopnic, \xc5\xa1irokih 6,9 m s tekalno povr\xc5\xa1ino 31\xc2\xa0cm in vi\xc5\xa1ino 10\xc2\xa0cm. Na vrhu stopni\xc5\xa1\xc4\x8da je manj\xc5\xa1e dvori\xc5\xa1\xc4\x8de na severovzhodni strani terase, nasproti Vrat narodov._NEWLINE_Sivi apnenec je bil glavni gradbeni material uporabljen v Perzepolisu. Potem ko je bil naravni kamen zravnan in depresije zapolnjene, je bila terasa pripravljena. Za odplake so skozi skalo izkopali ve\xc4\x8dje predore (cevi). Velik rezervoar za sanitarno vodo je bil vklesan na vzhodnem vzno\xc5\xbeju gore. Profesor Olmstead ocenjuje, da je bila cisterna zgrajena hkrati, ko se je za\xc4\x8dela gradnja stolpov.\n_START_SECTION_\nArhitektura\n_START_PARAGRAPH_\nV zgodnji dobi perzijska plemena niso imela enotnega arhitektonskega sloga, saj so bila polnomadski narod kmetov in jaha\xc4\x8dev. Po tem ko je Kir Veliki leta 550. pr. n. \xc5\xa1t. osnoval Ahemenidsko Perzijsko cesarstvo, so po vsem ozemlju vzniknile mnoge monumentalne zgradbe. V za\xc4\x8detku ahemenidska arhitektura temelji na elementih pokorjenih narodov, a se hitro razvije avtohtoni slog. Prvo perzijsko mesto Pasargad \xc5\xa1e ka\xc5\xbee neke nomadske vplive, kjer so objekti razpr\xc5\xa1eni v ogromnem parku, petdeset let kasneje pa se za\xc4\x8dne graditi Perzepolis, ki bo postal simbol racionalizacije in ravnote\xc5\xbeja v perzijski arhitekturi. Na\xc4\x8drt kompleksa je strogo ortogonalen, \xc5\xa1tevilo stebrov v dvoranah je postavljeno v merilu 1:1 ali 1:2, razpored objektov je na za\xc5\xa1\xc4\x8diteni terasi. Terase z dvojnimi kolonadami na Apadani se sekajo na vogalih, ki postanejo stolpi, kar je bila velika funkcionalna in estetska inovacija. Kompleks je dostopen skozi dva velika portala, skozi katera te\xc4\x8de ves promet._NEWLINE_Uspeh teh izvirnih del temelji na ve\xc4\x8d elementih, ki zdru\xc5\xbeujejo arhitekturo podjarmljenih narodov. Perzijski elementi niso hibrid temve\xc4\x8d fuzija stilov, ki ustvari novega. Izhaja iz strokovnega znanja arhitektov in delavcev iz vsega imperija, zato je perzijska arhitektura utilitaristi\xc4\x8dna, ritualna in simbolna. Perzepolis je poln elementov, ki pri\xc4\x8dajo o njihovih razli\xc4\x8dnih virih._NEWLINE_Egip\xc4\x8danski elementi so prepoznavni na vrhu vencev in portalov, mezopotamski pri povezovanju dveh pala\xc4\x8d, kjer ima ena zaseben in druga javni namen. Rozete in rastlinski reliefi na stopni\xc5\xa1\xc4\x8dih, skupaj z nazob\xc4\x8danim obzidjem in zidovi spominjajo na arhitekturo Zigurat, ki je v starej\xc5\xa1i dobi vzniknila v Mezopotamiji in Elamu. Glazure reliefov imajo babilonski vpliv, medtem ko so ljudje - krilati biki na portalih - posledica asirskega stila. Po vklju\xc4\x8ditvi Jonije v Perzijski imperij, perzijska arhitektura mo\xc4\x8dno vpliva na gr\xc5\xa1ki in jonski stil in obratno. Ti vplivi so \xc5\xa1e posebej vidni v Dvorani s stebri (hipostila). Lidijski in jonski arhitekti so sodelovali pri delu v Pasargadu, in kasneje v Perzepolisu in Susi, kar dokazujejo grafiti v gr\xc5\xa1\xc4\x8dini, v kamnolomu v bli\xc5\xbeini Perzepolisa in zapis iz Suze. Spiralni elementi (volute) s perzijskih kapitelov so kasneje postali glavna zna\xc4\x8dilnost gr\xc5\xa1ke arhitekture jonskega stila. Perzepolis je kasneje mo\xc4\x8dno vplival na Artemidin tempelj v Efezu, eno od sedmih \xc4\x8dudes anti\xc4\x8dnega sveta._NEWLINE_Na\xc4\x8delo notranjosti, kjer dvorana s stebri predstavlja jedro pala\xc4\x8de, je bila prisotna na Bli\xc5\xbenjem vzhodu \xc5\xa1e pred dobo Perzijskega imperija. Vendar je prefinjenost perzijske tehnologije, ki je vidna na vi\xc5\xa1ini in razponu stebrov, povzro\xc4\x8dila veliko prostornost in uporabnost dvoran, za razliko od podobnih hipostilov v Gr\xc4\x8diji in Egiptu, katerih stebri so bili \xc4\x8dokati, razponi majhni in prostori zaprti. Konstruktivni sistemi v Perzepolisu so sestavljeni izklju\xc4\x8dno iz stebrov in tramov, medtem ko ni sledov o lokih, obokih in kupolah. Ve\xc4\x8dina stebrov narejenih iz lesa je izginilo, ohranile so se kamnite baze. V dvorani, kjer so bile vi\xc5\xa1ine previsoke za uporabo lesenih stebrov, so ti zgrajeni iz masivnih kamnitih blokov. Kamniti stebri, ki so pre\xc5\xbeiveli, so zelo heterogenega sloga in ka\xc5\xbeejo vplive razli\xc4\x8dnih civilizacij. Baza stebra ima hetitski vpliv, medtem ko je razmerje med vi\xc5\xa1ino in premerom debla skoraj identi\xc4\x8den stebrom jonskega sloga. Ogromni kapiteli predstavljajo skoraj tretino celotne vi\xc5\xa1ine stebra, kar je zna\xc4\x8dilnost egiptovskih stebrov s kapiteli lotosa. Skulpturalni kapiteli z liki \xc5\xbeivali so se verjetno zgledovali po asirski arhitekturi, vendar predstavljajo izvirno perzijski slog._NEWLINE_Kot ve\xc4\x8dina ahemenidskih pala\xc4\x8d, je imel Perzepolis zidove zgrajene iz opeke, kar se zdi morda nenavadno na obmo\xc4\x8dju, kjer je kamen na voljo v velikih koli\xc4\x8dinah. To je skupna zna\xc4\x8dilnost vseh narodov na vzhodu, da se kamen uporablja predvsem za mestna obzidja. Danes so ve\xc4\x8dinoma ohranjeni temelji zidov in veliki kamniti stebri in portali._NEWLINE_\xc4\x8ceprav je gradnja potekala skoraj dve stoletji, Perzepolis kot celota ka\xc5\xbee edinstven slog, ki je zna\xc4\x8dilen za achaemenidsko umetnost. Pozni achaemenidski vladarji niso bistveno odstopali od umetnosti in tehnike, ki jo je Kir Veliki za\xc4\x8del v Pasargadi ali nadaljeval Darej Veliki v Perzepolisu. Le zadnji izmed kraljevih grobnic Artakserksa II. in Artakserksa III. se razlikujeta od tistih v Naksi- e Rustamu v tem, da nista vklesani v navpi\xc4\x8dni skali v goro, temve\xc4\x8d sta na pobo\xc4\x8dju, vsebujejo pa na sprednji strani enake elemente kot Darejeva grobnica.\n_START_SECTION_\nKiparstvo\n_START_PARAGRAPH_\nNajbolj znani kipi iz ahemenidskega obdobja so samo v Perzepolisu. \xc5\xa0tevilni reliefi krasijo stopni\xc5\xa1\xc4\x8dne plo\xc5\xa1\xc4\x8de pred kraljevo pala\xc4\x8do in notranjost dvoran. Predpostavljajo, da so se uporabljali tudi za okra\xc5\xa1evanje sob s stebri. Za perzijske skulpture so na\xc5\xa1li navdih v Egiptu, Gr\xc4\x8diji in Asiriji in je zanje zna\xc4\x8dilna visoka natan\xc4\x8dnost in podrobno na\xc4\x8drtovanje. Tipologija kiparskih oblik je zna\xc4\x8dilna za orientalske umetnosti; vsi liki so predstavljeni v profilu. Reliefi upodabljajo najpogosteje perzijskega kralja in vojake, pa tudi bike, leve in grifone; \xc5\xbeivali so zelo stilizirane, brez variacij. Poleg reliefa, zgodovinarji, kot sta Herodot in Plutarh omenjajo Kserksov kip v Perzepolisu in kip Darejeve \xc5\xbeene Artistone v Suzi. Nekatere skulpture so povsem realisti\xc4\x8dne, kot na primer pes (mastif), ki se nahaja na vogalu Apadane.\n_START_SECTION_\nSlikarstvo\n_START_PARAGRAPH_\nObmo\xc4\x8dja, kjer so uporabljali barve je te\xc5\xbeko dolo\xc4\x8diti, glede na to da je pigment skoraj popolnoma izginil. \xc4\x8cas, tanke plasti barve in razgradnja organskih pigmentov, so glavni razlogi za izginotje. Vendar pa lahko dokaze o uporabi barv najdemo v sledovih okoli pala\xc4\x8de iz katerih je razvidno, kako je bil Perzepolis bogat z barvami. Na\xc5\xa1li so tudi veliko posod, ki so sode\xc4\x8d po notranjih pigmentih, slu\xc5\xbeile za shranjevanje barv. Barve so uporabljali na vseh arhitekturnih elementih: stenah, reliefih, stebrih, vratih, tleh, stopnicah, kipih, itd. Opeka je bila glazirana, rde\xc4\x8da oker barva se je uporabljala na tleh iz apnenca ali sivo-zelenega mavca, stebri so bili pobarvani v razli\xc4\x8dnih barvah, kot tudi zunanjost pala\xc4\x8de. Sledove rde\xc4\x8de barve so na\xc5\xa1li tudi na kipu Darejeve \xc5\xbeene Artistone, ki ga zdaj hranijo v Iranskem narodnem muzeju v Teheranu. Velika paleta najdenih barv ka\xc5\xbee o bogatem polikromatskem izvoru. Govori se tudi o uporabi rastlinskih pigmentov, vendar se, zaradi razkroja takih organskih barvil, na \xc5\xbealost niso ohranili.\n_START_SECTION_\nTehnologija\n_START_PARAGRAPH_\nKompleks v Perzepolisu vsebuje \xc5\xa1tevilne inovativne elemente s podro\xc4\x8dja gradbeni\xc5\xa1tva. Nedavne \xc5\xa1tudije konstruktivne tehnologije v sosednjem Pasargadu, ki je le 43\xc2\xa0km oddaljen in zgrajen le tri desetletja pred Perzepolisom so pokazale, da so perzijski in\xc5\xbeenirji zgradili kompleks, ki lahko zdr\xc5\xbei mo\xc4\x8dne potrese celo do 7 stopnje po Richterjevi lestvici. Temelji objektov v Perzepolisu in Pasargadu so bili zgrajeni s tehnologijo izolirane osnove temelja, ki se zdaj uporablja pri gradnji sodobnih ob\xc4\x8dutljivih zgradb, kot so jedrske elektrarne, zaradi za\xc5\xa1\xc4\x8dite pred potresi._NEWLINE_Pomemben prispevek h gradnji predstavlja tudi uporaba konstruktivnih vezi (sponk) med kamnitimi bloki, ki so izdelane iz kovine. Tak\xc5\xa1en konstruktivni sistem, skupaj z izolirano bazo temeljev, je ustvaril predpogoj za gradnjo veliko ve\xc4\x8djih in tanj\xc5\xa1ih konstruktivnih elementov, ki so svoj vrhunec do\xc5\xbeiveli v Apadani, kjer so stebri visoki tudi 20 metrov, kar jih dela najvi\xc5\xa1je in glede na vi\xc5\xa1ino, najtanj\xc5\xa1e stebre anti\xc4\x8dne arhitekture, medtem ko so osni razponi stebrov 8,65 m tudi ve\xc4\x8dji od katerekoli zgradbe iz tistega \xc4\x8dasa. Za primerjavo: Artemidin tempelj v Efezu, ki so ga Grki uvrstili med sedem \xc4\x8dudes sveta, je imel veliko manj\xc5\xa1i razpon 5,9 m, medtem ko so bili stebri 1,5 m kraj\xc5\xa1i od tistih iz Apadane v Perzepolisu._NEWLINE_Pomemben prispevek perzijskih in\xc5\xbeenirjev je bil realiziranih na podro\xc4\x8dju oskrbe z vodo s tako imenovanimi kanati, ki so jih gradbeniki izvrtali globoko v gorah, da bi z njihovo pomo\xc4\x8djo pridobili in obdr\xc5\xbeali sve\xc5\xbeo vodo. Zahvaljujo\xc4\x8d takemu sistemu oskrbe z vodo in umetnosti nadzorovanja tlaka, so v Perzepolisu zgradili sofisticiran sistem oskrbe z vodo, ravnanje z odplakami in drena\xc5\xbene cevovode. Omre\xc5\xbeje cevovodov je bilo vgrajeno pred gradnjo temeljev, kar predstavlja prvi tovrstni primer v zgodovini.\n_START_SECTION_\nTerasa\n_START_PARAGRAPH_\nKompleks pala\xc4\x8d v Perzepolisu je zgrajen na terasi, ki meri 450 x 300 m, je 14 m visoka s \xc5\xa1tirimi stopnjami po 2 metra. Vhod vodi do ravni rezervirane za delegacije, medtem ko so plemi\xc4\x8di raven vi\xc5\xa1je. Najni\xc5\xbeja raven je bila namenjena storitvam za stranke in upravo. Kraljeva raven je najvi\xc5\xa1ja in je vidna prek celotnega kompleksa. Material za gradnjo je bil predvsem siv apnenec. Tloris objekta je strogo pravokoten in sledi strogo organizaciji hipodamusa._NEWLINE_Na vzhodni strani terase je Kuh- e Rahmat (Gora milosti), v \xc4\x8digar ogromne stene so vklesane kraljevske grobnice, ki dominirajo nad pokrajino. Na ostalih treh straneh je mestno obzidje, katerega vi\xc5\xa1ina je od 5 do 14 metrov. Zidovi so zgrajeni iz velikih kamnitih blokov brez malte, ki mu zagotavljajo stabilnost kovinske sponke; perzijska inovacija prvi\xc4\x8d uporabljena v Pasargadu. Zahodna stranica je glavni dostop do kompleksa v obliki monumentalnega stopni\xc5\xa1\xc4\x8da._NEWLINE_Niveliranje temeljev so zagotovili tako, da so izpolnili luknje s prstjo in kamenjem. V prvi pripravljalni fazi gradnje je bila postavljena zapletena mre\xc5\xbea kanalov in cevi za odvajanje in oskrbo z vodo, v\xc4\x8dasih vklesana v skalo. Kamniti bloki so bili prerezani s pomo\xc4\x8djo posebnega rudarskega orodja, ki je omogo\xc4\x8dalo drobljenje kamenja, medtem ko so bloki povezani s pomo\xc4\x8djo lesenih tramov. Na ju\xc5\xbeni fasadi so na\xc5\xa1li zapise v klinopisu treh jezikih. Besedilo v Elamitskem jeziku je podobno zapisom iz Suze in pravi:_NEWLINE_\xc2\xbbJaz, kralj DarejVeliki, kralj kraljev, kralj na zemlji, sin Histapa Ahemenidskega, sem zgradil trdnjavo po milosti Ahura Mazda. Naj Ahura Mazda varuje mene in to trdnjavo, ki sem jo zgradil.\xc2\xab\xc2\xa0_NEWLINE_Ta napis se nahaja tik pred vhodom v kompleks, pred monumentalnim stopni\xc5\xa1\xc4\x8dem in Vrati vseh narodov. Konfiguracija terase ka\xc5\xbee, da je projektirana za obrambo v primeru morebitnega napada in je kompleks zavarovan z zidovi in stolpi, ki so na vzhodni strani podvojeni. Vogali zidov so zgrajeni tako, da so zagotavljali stra\xc5\xbearjem maksimalno preglednost na zunanje podro\xc4\x8dje._NEWLINE_Na terasi se nahaja impresivno \xc5\xa1tevilo ogromnih poslopij, zgrajenih iz sivega apnenca iz okoli\xc5\xa1kih hribov. Te objekte karakterizira pogosta uporaba stebri\xc5\xa1\xc4\x8d, od katerih jih je nekaj pre\xc5\xbeivelo do danes. Tlorisi so zna\xc4\x8dilni hipostili (dvorane s stebri), ne glede na njihovo velikost. Zgradbe imajo 99 sob, ki se nahajajo na 100, 36 ali 16 stebrov, razporejenih v razli\xc4\x8dnih razmerjih (20x5 v zakladnici, 10x10 v Dvorani stotih stebrov, itd.) Nekatere zgradbe o\xc4\x8ditno niso bile dokon\xc4\x8dane; v bli\xc5\xbeini kompleksa so na\xc5\xa1li star anti\xc4\x8dni gradbeni odpad. Fragmenti posod, ki so bile uporabljene za shranjevanje barv so po naklju\xc4\x8dju odkrili leta 2005 pri Apadani, kar potrjuje prej\xc5\xa1nje predpostavke, da so se za okrasitev pala\xc4\x8de uporabljale barve.\n_START_SECTION_\nGlavno stopni\xc5\xa1\xc4\x8de\n_START_PARAGRAPH_\nPristop na teraso se nahaja na zahodnem delu in predstavlja simetri\xc4\x8dno monumentalno stopni\xc5\xa1\xc4\x8de, ki se na spodnjem koncu razhaja, na zgornjem pa zdru\xc5\xbeuje. Ta pristop je dodal Kserkses I., da bi zamenjal originalni ju\xc5\xbeni pristop. To novo stopni\xc5\xa1\xc4\x8de je tako postalo edini pristop na kompleks. Verjetno so obstajali tudi pomo\xc5\xbeni pristopi predvsem na vzhodni strani, kjer je vi\xc5\xa1ina ni\xc5\xbeja glede na teren. Glavno stopni\xc5\xa1\xc4\x8de je zgrajeno iz kamnitih blokov povezanih s kovinskimi sponkami in ga sestavlja 111 stopnic vi\xc5\xa1ine 10\xc2\xa0cm in globine 31\xc2\xa0cm, samo stopni\xc5\xa1\xc4\x8de je \xc5\xa1iroko 6,9 m. Nizek naklon stopni\xc5\xa1\xc4\x8da je omogo\xc4\x8dal lahek dostop tudi konjenikom, saj so bile posamezne stopnice tudi po pet korakov globoke. Stopni\xc5\xa1\xc4\x8de je bilo zaprto z visokimi lesenimi vrati, katerih zglobi so bili v podno\xc5\xbeju vrezani v teren. Na vrhu stopni\xc5\xa1\xc4\x8da se pride na majhno dvori\xc5\xa1\xc4\x8de pred Vrati vseh narodov.\n_START_SECTION_\nVrata vseh narodov\n_START_PARAGRAPH_\nVrata vseh narodov ali Kserksova vrata je portal z malo dvorano, zgrajena leta 475 pr. n. \xc5\xa1t. v \xc4\x8dasu vladavine Kserksesa I., Darejevega sina. Na zhodnem portalu se na obeh straneh nahajata dve kolosalni skulpturi bika vi\xc5\xa1ine 5,5 m in predstavlja element inspiriran od asirske arhitekture. Skozi portal se pride do srednje dvorane velikosti 24,7 m\xc2\xb2, obkro\xc5\xbeene z marmornimi klopmi. Strop dvorane je bil podprt s \xc5\xa1tirimi stebri vi\xc5\xa1ine 28,3 m, stiliziranimi v obliki palme in palminega listja. V portalni dvorani sta dva izhoda: ju\xc5\xbeni, ki vodi do Apanade in vzhodni, ki se odpira proti romarski poti. Prehod \xc4\x8duvajo veliki kipi v podobi krilatih ljudi-bikov (lammasus). Isti elementi se nahajajo tudi na kapitelih stebrov v tripilonu. Tukaj so tudi ostanki stopal na podno\xc5\xbeju nedokon\xc4\x8danih vrat. Vsi navedeni izhodi v dvorani so bili zaprti z lesenimi dvokrilnimi vrati z zglobi vrezanimi v tla in okra\xc5\xa1enimi s plemenitimi kovinami._NEWLINE_Napisi v klinopisu so vklesani iznad zahodnih skulptur bikov in vsebujejo tekst v treh jezikih: staroperzijskem, babilonskem in elamskem. Tekst govori: \xc2\xbbAhura Mazda je velik Bog, ki je ustvaril to zemljo, ki je ustvaril nebo, ki je ustvaril \xc4\x8dloveka, \xc4\x8dloveka ki ima sre\xc4\x8do da mu je Kserkses kralj, kralj vseh kraljev\xc2\xab.\xc2\xa0\xc2\xbbJaz sem Kserkses, veliki kralj, kralj kraljev, kralj ljudi razli\xc4\x8dnega porekla, kralj velike dr\xc5\xbeave, sin kralja Dareja Ahemenidskega\xc2\xab. Kralj Kserkses pravi:\xc2\xa0\xc2\xbbS pomo\xc4\x8djo Ahura Mazde, sem naredil Vrata vseh narodov in zgradil mnogo dobrega v Perziji, kar je naredil tidi moj o\xc4\x8de. Vse dobro kar smo naredili, smo naredili d pomo\xc4\x8djo Ahura Mazde\xc2\xab. Kralj Kserkses pravi:\xc2\xa0\xc2\xbbAhura Mazda \xc5\xa1\xc4\x8diti mene in moje cesarstvo, ker delam isto kot je delal moj o\xc4\x8de, ki ga je \xc5\xa1titia Ahura Mazda\xc2\xab._NEWLINE_Isti napis se nahaja tudi nad lammasusom.\n_START_SECTION_\nRomarska pot in nedokon\xc4\x8dana vrata\n_START_PARAGRAPH_\nOd zahoda proti vzhodu vzdol\xc5\xbe severne strani terase oziroma od Vrat vseh narodov te\xc4\x8de romarska pot, ki vodi proti podobni zgradbi imenovani Nedokon\xc4\x8dana vrata, ker ni bila dokon\xc4\x8dana v \xc4\x8dasu do Aleksandrovega osvajanja in uni\xc4\x8denja Perzepolisa. Ta portal obsega \xc5\xa1tiri stebre, identi\xc4\x8dne tistim iz dvorane na zahodu. Nedokon\xc4\x8dana vrata vodijo do dvori\xc5\xa1\xc4\x8da, ki se odpira proti Dvorani stotih tebrov. Dvojni zid omejuje romarsko pot z obeh strani in ustvarja zasebnost Apadane in kraljeve pala\xc4\x8de. Do danes so ohranjeni samo spodnji deli zidov. Verjamejo, da je bila originalna vi\xc5\xa1ina enaka kot lammasusa. To je mogo\xc4\x8de potrditi z dvema najdenima figurama v obliki orlovskih glav, ki sta montirani na steber kot da sta namenjeni za dograditev.\n_START_SECTION_\nPala\xc4\x8da Apadana (dvorana za sprejeme)\n_START_PARAGRAPH_\nPala\xc4\x8do Apadano (koren za sodobno ime \xd8\xa7\xdb\x8c\xd9\x88\xd8\xa7\xd9\x86 ayv\xc4\x81n) je dal zgraditi Darej Veliki v za\xc4\x8detku leta 515 pr. n. \xc5\xa1t., v skladu z zapisi, iz zlata in srebra postavljeno na temeljne kamne. Zapisi vsebujejo Darejevo ime in podatke o dr\xc5\xbeavah, ki so mu pripadale. Gradnja Apadane je trajala \xc5\xa1e po njegovi smrti (486 pr. n. \xc5\xa1t.), dokon\xc4\x8dal jo je Kserkses I.. Apadana je dvorana s 36 kolosalnimi stebri visokimi 20 m in so glede na premer najvi\xc5\xa1ji v anti\xc4\x8dnem svetu, z razpetino 8,9 m pa prav tako ve\xc4\x8dji od vseh te dobe. Zaradi teh elementov je Apadana najkompleksnej\xc5\xa1a zgradba v Perzepolisu. Nahaja se na zahodnem delu terase na visokem nivoju. Pristop je mo\xc5\xbeen preko monumentalnega simetri\xc4\x8dnega stopni\xc5\xa1\xc4\x8de._NEWLINE_Za\xc4\x8detni tloris je bil zelo enostaven, kasneje pa, ko so bila zgrajena Vrata vseh narodov, je bilo dograjeno severno stebri\xc5\xa1\xc4\x8de. Pala\xc4\x8da je kvadratne notranje oblike 60,5 x 60,5 m v njej se nahaja 36 stebrov v rastru 6 x 6 m. Na severni, vzhodni in zahodni strani so vhodi z dvojnimi kolonadami \xc5\xa1estih stebrov. Na ju\xc5\xbenem delu so manj\xc5\xa1e sobe, ki so Dareju slu\xc5\xbeile za osebne prostore in se povezovale s Ta\xc3\xa7aro. Na vogalih Apadane so bili \xc5\xa1tirje kvadratni stolpi. Od skupaj 72 stebrov v Apadani jih danes stoji 13. Perzijski stebri so podobni starogr\xc5\xa1kim v jonskem stilu (podobnost s stebri Herinega templja na Samosu)._NEWLINE_Strop so sestavljali sekundarni nosilci, ki so se naslanjali na kapitele stebrov okra\xc5\xa1eni z biki in levi, ter glavni nosilci polo\xc5\xbeeni pravokotno na sekundarne. Streha ravnega stropa je gledala okoli 1 m izven kolonad. Kapiteli stebrov so bili oblikovani v obliki simetri\xc4\x8dnih rogatih bikov, ki so poleg dekoracije slu\xc5\xbeili za stabilizacijo nosilcev, na kar ka\xc5\xbee konstruktivni utor. Streha je bila ravna, zgrajena iz ve\xc4\x8d slojev malte (blata). Nosilci so bili hrastovi ali ebenovinasti, uporabljali so tudi cedrovino kupljeno pri Feni\xc4\x8danih (danes Libanon). Z uporabo takih materialov so dosegali razpone do 8,9 m, a razmerje razpona in stebra je bil 1 proti 3,6. (zaradi primerjave: v templju v Karnaku v Egiptu je razmerje 1 proti 1,2)._NEWLINE_Dvorana je bila bogato poslikana o \xc4\x8demer pri\xc4\x8dajo ostanki barve ob vzno\xc5\xbeju stebrov, zidov in relefih. V grlu izrezljanega leva so na\xc5\xa1li rde\xc4\x8do barvo. Tla so bila iz malte oblo\xc5\xbeena s kerami\xc4\x8dnimi plo\xc5\xa1\xc4\x8dicami, zidovi so bil okra\xc5\xa1eni z zlatimi elementi in mnogimi slikami levov, bikov, cvetja in rastlin. Lesena vrata so bila okra\xc5\xa1ena z zlatimi reliefi, slonovino in drugimi plemenitimi kovinami. Skulpture bikov so uporabili za kapitele na severnem portalu, na drugih vratih so skulpture drugih \xc5\xbeivali._NEWLINE_Arheolog David Strinach trdi, da je imela Apadana dve funkciji. S svojimi dimenzijami je lahko sprejela 10.000 ljudi, ki so prihajali na kraljeve sprejeme. Po drugi strani je vi\xc5\xa1ina omogo\xc4\x8dala kralju, da ceremonial spremlja z vi\xc5\xa1ine. Izkopavanja mesta Suza so pokazala, kako sta si zgradbi podobni: imajo stebri\xc5\xa1\xc4\x8da, prestol, raster stebrov in klet. Obe zgradbi sta imeli tudi poseben zasebni kraljev del._NEWLINE_Ko je Aleksander Makedonski po\xc5\xbegal Perzepolis, se je strop Apadane zru\xc5\xa1il, njegovi ostanki so prekrivali tla skoraj 2100 let. Med Apadano in Dvorano stotih stebrov so na\xc5\xa1li masivno glavo leva, za katerga menijo, da je bil del vzhodnega portala. Na osnovi ostankov je bila narejena replika tega portala, ki ga hranijo v muzeju in ki daje ob\xc4\x8dutek o veli\xc4\x8dastja pala\xc4\x8de.\n_START_SECTION_\nVzhodno stopni\xc5\xa1\xc4\x8de\n_START_PARAGRAPH_\nNe glede na to, da je bil strop Apadane poru\xc5\xa1en, je monumentalno stopni\xc5\xa1\xc4\x8de dobro ohranjeno. Razdeljeno je na tri panele in trikotnik pod stopnicami. Severni panel prikazuje sprejem Medijcev in Perzijcev, ju\xc5\xbeni delegacije iz raznih dr\xc5\xbeav Perzijskega cesarstva. Stopni\xc5\xa1\xc4\x8de vsebuje ve\xc4\x8d simbolov plodnosti (cvetje, drevje, semena), ki krasijo trikotnike. Bori in palme simbolizirajo kraljeve vrtove. Reliefi nosijo napise o gradnji pala\xc4\x8de in zahvali Ahura Mazdi. Liki so prikazani zelo podrobno; vidi se no\xc5\xa1a, brade, skodrani lasje, \xc5\xbeivali in drugo. Po prou\xc4\x8devanju nedokon\xc4\x8danih scen so lahko ugotovili, da so se umetniki strogo dr\xc5\xbeali navodil kraljevih svetovalcev. Reliefi so bili izvorno pobarvani, kar se vidi iz sledov pigmentov._NEWLINE_Klesanje kamna je bil moto perzijskega oblikovanja in se zelo razlikuje od tistega v Asiriji, kjer so se reliefi uporabljali kot okras v notranjosti. Perzijsko oblikovanje je imelo znaten vpliv na kasnej\xc5\xa1i jonski stil._NEWLINE_Trikotniki so izpolnjeni z reliefi, ki prikazujejo perzijsko novo leto, na njih lev po\xc5\xbeira bika. Poletni ekvinokcij prikazujejo elementi neba, kjer je ozvezdnje leva na vi\xc5\xa1ku, ozvezdnje bika pa na ju\xc5\xbenem horizontu. Perzijsko novo leto (Novruz) je ozna\xc4\x8devalo za\xc4\x8detek poljedelskih opravil. Srednji panel ima religiozni zna\xc4\x8daj in prikazuje Ahura Mazdo, ki ga \xc4\x8duvata dva grifona s \xc4\x8dlove\xc5\xa1kimi glavami in \xc5\xa1tirje medijski in perzijski \xc4\x8duvaji. Perzijsci imajo v levi roki zna\xc4\x8dilen \xc5\xa1\xc4\x8dit v desnici pa kopje, Medijci pa nosijo kratke pla\xc5\xa1\xc4\x8de, hla\xc4\x8de in okrogle kape izpod katerih silijo kodrasti lasje, v\xc4\x8dasih z repom._NEWLINE_Severni panel je razdeljen na tri dele in prikazuje parado sprejema v \xc4\x8dast novega leta. Od sredine proti severu so perzijski nesmrtniki (elitna garda), sledi kraljeva procesija. Kraljevi stol dr\xc5\xbeita bambusa, sam stol je izdelan iz izrezljanega lesa z \xc5\xbeivalskimi nogami. V nadaljevanju procesije so medijski \xc5\xa1ef kraljevega hleva in konji izdelani z vsemi detajli. Procesija se kon\xc4\x8da z dvema vozovoma, ki jih upravljajo Elamiti. Skupaj je dvanajst voz s konji, ki simbolizirajo 12 mesecev v letu. Spodnji in srednji pas reliefa ka\xc5\xbee nesmrtnike, ki jim sledijo plemi\xc4\x8di. Nosijo razne posode, cvetje in semena \xc5\xbeitaric, ki simbolizirajo plodnost. Natan\xc4\x8den prikaz njihovih obla\xc4\x8dil ka\xc5\xbee njihovo funkcijo ali status. Nekateri se smejejo, se pogovarjajo in so spro\xc5\xa1\xc4\x8deni. Nekateri se dr\xc5\xbeijo za roke kar simbolizira enotnost. Na pokon\xc4\x8dnem delu panela ob stopnicah so reliefi oboro\xc5\xbeenih vojakov s kopji, lokom in pu\xc5\xa1\xc4\x8dicami.\n_START_SECTION_\nSeverno stopni\xc5\xa1\xc4\x8de\n_START_PARAGRAPH_\nSeverno stopni\xc5\xa1\xc4\x8de je dodal Kserkses I. da bi olaj\xc5\xa1al dostop do Vrat vseh narodov in Apadane. Na reliefih se nahajajo podobni motivi kot na vzhodnem stopni\xc5\xa1\xc4\x8du ampak so slab\xc5\xa1e ohranjeni. Glavna plo\xc5\xa1\xc4\x8da je prikazovala Dareja Velikega, Kserksesa in njihove delavce kot ganzabara (upravitelja zakladnice) in quiliarca (poveljnika stra\xc5\xbee). Kasneje je bila prestavljena v zakladnico in nadome\xc5\xa1\xc4\x8dena z drugo, ki prikazuje osem stra\xc5\xbearjev. Trojezi\xc4\x8den napis na stopni\xc5\xa1\xc4\x8du ne omenja imena zgradbe.\n_START_SECTION_\nTa\xc3\xa7ara\n_START_PARAGRAPH_\nTa\xc3\xa7ara ali Darejeva pala\xc4\x8da se nahaja ju\xc5\xbeno od Apadane in se imenuje Ta\xc3\xa7ara glede na napis na enem od stebrov na ju\xc5\xbenem portalu._NEWLINE_Pala\xc4\x8da ima dostop samo z juga, s severne strani pa dobro za\xc5\xa1\xc4\x8ditena, saj gre za stanovanjsko zgradbo. Gradnjo je po Darejevi smrti dokon\xc4\x8dal Kserkses I. Originalnemu dostopu (dvojno stopni\xc5\xa1\xc4\x8de), stoletje in pol kasneje kralj Artaksekses III. doda \xc5\xa1e jugozahodno stopni\xc5\xa1\xc4\x8de in ustvari simetrijo. Na reliefih se po obleki vojakov vidi nova moda, to pa naj bi tudi dokazovalo, da gre za nadgradnjo._NEWLINE_Na ju\xc5\xbeni strani stopni\xc5\xa1\xc4\x8da se nahaja simbol Novruza, ki ka\xc5\xbee kako lev po\xc5\xbeira bika. Pod njim so reliefi na katerih Medijci in Arahozijci prina\xc5\xa1ajo \xc5\xbeivali in posode s hrano ali vodo. Mogo\xc4\x8de ti motivi predstavljajo star zoroastrski obi\xc4\x8daj \xc5\xbertvovanja. Srednja plo\xc5\xa1\xc4\x8da prikazuje dve grupi po devet stra\xc5\xbearjev. Ostali trije reliefi vsebujejo trojezi\xc4\x8dne napise Kseksesa II. in krilate diske (simbol Ahure Mazde) z bo\xc4\x8dnimi sfingami._NEWLINE_JZ vhod v pala\xc4\x8do vodi skozi velik portal, na katerem so reliefi s stra\xc5\xbearji. Za tem so \xc5\xa1e ena vrata, ki vodijo v glavno dvorano v kateri so mnogi reliefi s prikazi borbe kralja proti divjim \xc5\xbeivalim. Taki reliefi so tudi drugod in simbolizirajo tudi borbo dobrega in zla in mogo\xc4\x8de tudi astrolo\xc5\xa1ke teme. V sklopu pala\xc4\x8de je tudi kopali\xc5\xa1\xc4\x8de, tudi z reliefi kralja, ki se pripravlja na ceremonijo. Na tleh so vidni ostanki rde\xc4\x8dega tlaka. V pala\xc4\x8di so na\xc5\xa1li tudi napise, ki datirajo iz islamskega obdobja. Pod monumentalnim stopni\xc5\xa1\xc4\x8dem se je nahajalo kraljevo dvori\xc5\xa1\xc4\x8de obkro\xc5\xbeeno z drugimi pala\xc4\x8dami. Nad vsemi portali so trojezi\xc4\x8dni napisi v klinopisu.\n_START_SECTION_\nHadish\n_START_PARAGRAPH_\nHadish ali Kserksova pala\xc4\x8da se nahaja ju\xc5\xbeno od Tripilona in je zgrajena po tipologiji Ta\xc3\xa7are (Darejeve pala\xc4\x8de) a ima dvakrat ve\xc4\x8dji tloris. Osrednja dvorana ima 36 stebrov iz kamnitih baz in lesenih stebrov ve\xc4\x8djega premera, ki pa niso ohranjeni. Na zahodu in vzhodu je Hadish obkro\xc5\xbeen z majhnimi sobami in hodniki s portali z reliefi. Prikazujejo kraljevo procesijo, kjer podanik dr\xc5\xbei son\xc4\x8dnik Kseksesu I.. Ju\xc5\xbeni del pala\xc4\x8de je apartma s \xc4\x8dudno vlogo: nekateri menijo, da so bile to kralji\xc4\x8dini prostori, drugi da je bila to zakladnica ali skladi\xc5\xa1\xc4\x8de. Dostop do Hadisha vodi preko dvori\xc5\xa1\xc4\x8da pred katerim je monumentalno stopni\xc5\xa1\xc4\x8de. Tudi stopni\xc5\xa1\xc4\x8de je okra\xc5\xa1eno z reliefi podobnimi kot na Ta\xc3\xa7ari. Beseda Hadish je starodavna perzijska beseda za pala\xc4\x8do in je zapisana v enem od prostorov v pala\xc4\x8di, kot tudi ime Kserkses, ki je zapisano celo na \xc5\xa1tirinajst mestih.\n_START_SECTION_\nDvorana sto stebrov\n_START_PARAGRAPH_\nDvorana sto stebrov, tudi prestolna dvorana je kvadratne oblike, velikosti 70 x 70 m in je najbr\xc5\xbe najve\xc4\x8dja v kompleksu. Ko so jo odkrili je bila prekrita z zemljo in cedrovim pepelom debeline do 3 m. Zaradi po\xc5\xbeara so se ohranile samo baze stebrov in kamniti okviri portalov. Severno od pala\xc4\x8de stoji velik portal z dvema ogromnima skulpturama bikov, ki slu\xc5\xbeita kot osnova stebrom visokim 18 m. Portalni vhod je okra\xc5\xa1en z reliefi na obeh straneh in prikazujejo Ahura Mazdo, kralja na prestolu in tri vrste vojakov in kraljeve stra\xc5\xbee. Ti motivi ka\xc5\xbeejo kako bog \xc5\xa1\xc4\x8diti kralja in vojsko oziroma kako je kraljeva oblast legitimna._NEWLINE_Tudi pala\xc4\x8da je bila okra\xc5\xa1ena s \xc5\xa1tevilnimi reliefi, ki so dobro ohranjeni in predstavljajo bike, leve, cvetje in rastlinje. Na drugi strani ju\xc5\xbenih vrat so motivi, ki simbolizirajo podlo\xc5\xbenost vseh narodov perzijskemu vladarju. Vojaki stojijo v petih vrstah in jih prepoznamo po laseh in oro\xc5\xbeju. Sporo\xc4\x8dila take vrste se v glavnem nana\xc5\xa1ajo na kohezijo in blaginjo imperija in so bile naslovljene predvsem na razli\xc4\x8dne diplomate oziroma kraljeve vazale, ki so obiskali Perzepolis zaradi spo\xc5\xa1tovanja, trgovine, administracije in pla\xc4\x8devanja davkov. Klinopis pri\xc4\x8da o oceni bogastva, ki je \xc5\xa1lo skozi ta vrata. Reliefi na S in J strani so torej bolj politi\xc4\x8dnega zna\xc4\x8daja, na V in Z pa ka\xc5\xbeejo borbe kralja z divjimi \xc5\xbeivalmi ali z bogom zla Ahrimanom, ki simbolizira kraljevo hrabrost in pobo\xc5\xbenost.\n_START_SECTION_\nZakladnica\n_START_PARAGRAPH_\nZakladnica je skupina pravokotnih zgradb, ki jih zgradil Darej I. in se nahaja na JV delu terase na povr\xc5\xa1ini 10.000 m\xc2\xb2. Glavni prostori sta dve veliki dvorani, katerih streho je podpiralo 100 kamnitih ali lesenih stebrov. Tu so na\xc5\xa1li zapise na lesu in glini, ki vsebujejo podatke o pla\xc4\x8devanju delavcev, ki so delali na kompleksu. Plutarh je zapisal, da je bilo v \xc4\x8dasu Aleksandra Velikega potrebno 10.000 mul in 5.000 kamel za transport dragocenosti iz zakladnice. V skladu z najdenimi dokumenti, je v zakladnici leta 467 pr. n. \xc5\xa1t. delalo 1348 ljudi._NEWLINE_Zakladnico se ve\xc4\x8dkrat obnavljali. Mnogi najdeni zapisi so na masivnih blokih iz diorita in jih pripisujejo Dareju Velikemu. Eden od reliefov se danes nahaja v Teheranskem muzeju. Prikazuje Dareja Velikega, ki sedi na prestolu in sprejema obiskovalce, ki mu poljubljajo desno roko. Kserkses I. stoji za o\xc4\x8detom skupaj s perzijskimi plemi\xc4\x8di.\n_START_SECTION_\nGarnizija in dvorana 32 stebrov\n_START_PARAGRAPH_\nMed Dvorano stotih stebrov in goro se nahaja prostor za slu\xc5\xbein\xc4\x8dad, vojsko in administracijo. Tu so na\xc5\xa1li 30.000 napisov v elamskem jeziku. Po zapisih Diodora iz Sicilije in Kvinta Kurcija Rufa, je Aleksander tukaj pustil 3.000 vojakov, kar govori o kapaciteti garnizije. Severno od voja\xc5\xa1nice so ostanki prostorov z 32 stebri, za katero niso ugotovili namena.\n_START_SECTION_\nOkolica\n_START_PARAGRAPH_\nMnogi artefakti so bili najdeni tudi v okolici izven obzidja in terase. To so predvsem ostanki vrtov, domovanj in kraljeve grobnice iz \xc4\x8dasa Ahamenidov. Zunaj obzidja se nahaja tudi vodovodna mre\xc5\xbea, ki jo \xc5\xa1e danes odkrivajo.\n_START_SECTION_\nNaselja\n_START_PARAGRAPH_\nRu\xc5\xa1evine naselja, ki \xc5\xa1e niso v celoti raziskane, se nahajajo 300 m ju\xc5\xbeno od terase Perzepolisa. Gre za ve\xc4\x8d domovanj, ki so bila verjetno namenjena ljudem iz vi\xc5\xa1jih slojev (plemi\xc4\x8di, bogati trgovci), kar sklepajo iz tipologije zgradb.\n_START_SECTION_\nVrtovi\n_START_PARAGRAPH_\nNedavne arheolo\xc5\xa1ke raziskave v okolici Perzepolisa so odkrile ru\xc5\xa1evine perzijskega sistema namakanja vrtov, ki so se nahajali izven obzidja. Del tega je bilo po\xc5\xa1kodovano v \xc4\x8dasu proslave ob 2500 letnici monarhije v Iranu, del pa tudi med revolucijo in zaradi izgradnje asfaltirane ceste. Vrtovi so bili oblikovani po zgledu iz Pasargada. Kraljevi kompleks je postavljen na nekoliko vi\xc5\xa1jo teraso kot okoli\xc5\xa1ki vrtovi. Vsi vrtovi so poimenovani pairidaez, kar je perzijska beseda za raj.\n_START_SECTION_\nCevovodno omre\xc5\xbeje\n_START_PARAGRAPH_\nSistem cevovodov pod teraso Perzepolisa in v okolici je \xc5\xa1e vedno precej neraziskan. Do sedaj so na\xc5\xa1li ve\xc4\x8d kot 2\xc2\xa0km kanalov dimenzij od 60 do 160\xc2\xa0cm \xc5\xa1irine in zakopanih od 80\xc2\xa0cm do nekaj metrov globoko. V kanalih so sedimenti, ki so koristni pri raziskavah. Te\xc5\xbeava pri teh raziskavah je, da z odstranitvijo sedimentov povzro\xc4\x8dijo propadanje strukture najdb. Zarade te mre\xc5\xbee cevovodov smatrajo, da je Perzepolis prvo mesto, ki je imelo drena\xc5\xbeni sistem.\n_START_SECTION_\nKraljeve grobnice\n_START_PARAGRAPH_\nNekaj deset metrov severovzhodno od kompleksa terase, v skalah Kuh- e Ramat, sta vklesani dve veliki kraljevski grobnici. Grobnice pripisujejo perzijskima vladarjema Artakserksu II. in Artakserksu III.. Obe grobnici sta obdani z izrezljanimi skulpturami, katerih glavni element pro\xc4\x8delja so stebri, arhitrave in stranski zidovi. Te grobnice, skupaj s tistimi v Naksi- e Rustamu, so omogo\xc4\x8dile bolj\xc5\xa1e razumevanje iranske arhitekture iz obdobja dinastije Ahemenidov. Na vrhu grobnice Artakserksa III. je prikazan kralj na prestolu na treh ravneh, pred svetim ognjem in Ahura Mazdo. Zidovi vsebujejo trojezi\xc4\x8dni napis, ki je zna\xc4\x8dilen za perzijsko arhitekturo iz \xc4\x8dasa Dareja Velikega. Grobnici se razlikujeta v podrobnostih. Na jugu so na\xc5\xa1li ostanke nedokon\xc4\x8dane tretje grobnice, ki jo pripisujejo zadnjemu Achaemenidskemu kralju Dareju III.. Ob vzno\xc5\xbeju gore, 1\xc2\xa0km severno od terase, so na\xc5\xa1li ostanke grobnic, ki segajo v obdobje po Ahemenidih.\n_START_SECTION_\nKlinopisi\n_START_PARAGRAPH_\nPri izkopavanju sta Ernst Herzfeld in Frederich Erich Schmidt na\xc5\xa1la dva velika arhiva napisov v klinopisu v glini in lesu._NEWLINE_Prvi arhiv je poznan pod imenom\xc2\xa0\xc2\xbbPlo\xc5\xa1\xc4\x8dice z utrdbe Perzepolisa\xc2\xab, ker so jih na\xc5\xa1li na obmo\xc4\x8dju utrdbe na SV kompleksa terase. Vsebuje okoli 30.000 plo\xc5\xa1\xc4\x8dic, od katerih jih je 6.000 \xc4\x8ditljivih. \xc5\xa0e do danes niso v celoti razjasnjene. Gre za administrativne dokumente iz let 506 in 497 pr. n. \xc5\xa1t. v elamskem jeziku. Ostali jeziki so aramejski (de\xc5\xa1ifriranih je okoli 500 besedil), akadski, gr\xc5\xa1ki, staroperzijski in jeziki Anatolije ter drugi._NEWLINE_Najdene zapise lahko delijo v podskupine. Ena predstavlja dokumente o transportu blaga po cesarstvu in register ra\xc4\x8dunov kar daje vpogled v razumevanje funkcioniranja dr\xc5\xbeave. Nekateri zapisi vsebujejo celo imena delavcev v zakladnici in \xc5\xbeena iz ahemenisdke dinastije._NEWLINE_Druga skupina se imenuje\xc2\xa0\xc2\xbbPlo\xc5\xa1\xc4\x8dice iz zakladnice Perzepolisa\xc2\xab\xc2\xa0in vsebuje 139 kosov vpla\xc4\x8dil v zlatu in srebru med letoma 492 in 458 pr. n. \xc5\xa1t. Na njih je tudi nekaj kraljevih pe\xc4\x8datov._NEWLINE_Zapisi predstavljajo neprecenljivo vrednost zgodovinske dedi\xc5\xa1\xc4\x8dine, ki je doprinesla k bolj\xc5\xa1emu razumevanju elamskega in staroperzijskega jezika in politi\xc4\x8dnih ter verskih obi\xc4\x8dajev Ahemenidov.'